DA Den Europæiske Unions Tidende C 220/18

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 220/10

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»FORMAGGELLA DEL LUINESE«

EF-Nr.: IT-PDO-0005-0524-17.02.2006

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Ministero delle politiche agricole e forestali Adresse: Via XX Settembre 20 00187 Roma RM ITALIA Tlf. +39 0646655104 Fax +39 0646655306 E-mail: saco7@politicheagricole.it

2. Sammenslutning:

Navn: Consorzio per la Tutela della Formaggella del Luinese Adresse: Hovedsæde: Via Collodi 4 21016 Luino VA ITALIA kontor: Via Battaglia di San Martino 21030 Cuveglio VA ITALIA Tlf. +39 3487811248 Fax +39 033242907 E-mail: info@consorzio-fdl.it Sammensætning: Producent/forarbejdningsvirksomhed ( X ) Andre ( )

3. Produktets art:

Kategori 1.3 — Oste

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Formaggella del Luinese«

4.2. Beskrivelse:

Den beskyttede oprindelsesbetegnelse »Formaggella del Luinese« er forbeholdt ost af halvhård masse, der udelukkende fremstilles af fuldfed, rå gedemælk ved koagulering, med en modningstid på mindst 20 dage. Osten udmærker sig ved følgende karakteristiske egenskaber:

Morfologiske egenskaber:

Form: cylindrisk med flad over- og underside, diameter 13-15 cm, kant 4-6 cm, vægt 700-900 gram

Ydre egenskaber: naturlig, ikke hård skorpe, undertiden med skimmelbelægning, blød, kompakt struktur med undertiden fin hulsætning

Fysiske og kemiske egenskaber: fedtindhold i tørstof mindst 41 %, tørstofindhold mindst 45 %, vandindhold højst 55 %

Mikrobiologiske egenskaber:

Høj forekomst af blandede mælkesyrebakterier (kokker, stavformede bakterier, homo-/heterofermenterende bakterier), som stammer fra mælken, det naturgivne miljø og starterkulturerne.

Organoleptiske egenskaber:

Smagen er temmelig mild, udsøgt og behagelig og bliver mere udpræget i takt med, at modningprocessen skrider frem. Lugten og aromaen er fine, og også de bliver mere intense under modningsprocessen. Strukturen er smidig, fugtig, blød og relativt opløselig. Farven er ensartet og for det meste hvid.

4.3. Geografisk område:

Det område, hvor alle faser af produktionen af Formaggella del Luinese foregår, fra opdræt af geder til mælkeproduktion, ostefremstilling og lagring af osten, omfatter området nord for provinsen Varese, bedre kendt som »Prealpi Varesine«. Osten produceres i provinsen Varese i følgende kommuner:

Agra, Arcisate, Azzio, Barasso, Bardello, Bedero Valcuvia, Besano, Besozzo, Biandronno, Bisuschio, Brebbia, Bregano, Brenta, Brezzo di Bedero, Brinzio, Brissago Valtravaglia, Brusimpiano, Cadegliano Viconago, Cantello, Casalzuigno, Cassano Valcuvia, Castello Cabiaglio, Caravate, Casciago, Castelveccana, Cittiglio, Clivio, Cocquio Trevisago, Comerio, Cremenaga, Cuasso al Monte, Cugliate Fabiasco, Cunardo, Curiglia con Monteviasco, Cuveglio, Cuvio, Dumenza, Duno, Ferrera di Varese, Gavirate, Gemonio, Germignaga, Grantola, Induno Olona, Lavena Ponte Tresa, Laveno Mombello, Leggiuno, Luino, Luvinate, Maccagno, Marchirolo, Marzio, Masciago Primo, Malgesso, Mesenzana, Montegrino Valtravaglia, Monvalle, Orino, Pino sulla Sponda del Lago Maggiore, Porto Ceresio, Porto Valtravaglia, Rancio Valcuvia, Saltrio, Sangiano, Travedona-Monate, Tronzano Lago Maggiore, Valganna, Varese, Veddasca og Viggiù.

4.4. Bevis for oprindelse:

Alle faser af produktionsprocessen kontrolleres ved, at alle indgående produkter (input) og udgående produkter (output) registreres. På denne måde og ved at avlere, producenter og virksomheder, der forestår lagringen, opføres i særlige registre, der føres af kontrolinstansen, og ved, at de producerede mængder indberettes rettidigt til kontrolorganet, sikres det, at produktet kan spores. Græsmarker, græsenge og skovområder skal være opført på en liste, som føres af kontrolorganet.

Alle involverede parter i produktionsprocessen skal som led i deres egen virksomhed indføre følgende oplysninger i særlige registre: indgående mængde egnet mælk og mælkens oprindelse, anvendt mængde egnet mælk til fremstillingen af Formaggella del Luinese, antal fremstillede egnede oste samt antal egnede brændemærkede, etiketterede oste.

Alle fysiske og juridiske personer, der er opført i de pågældende registre, kontrolleres af kontrolorganet.

4.5. Produktionsmetode:

Som råvare anvendes udelukkende 100 % fuldfed, rå gedemælk, der stammer fra racerne Camosciata delle Alpi, Nera di Verzasca, Saanen og krydsninger heraf, som alle er typiske for alpeområdet. Dyrene er på græs i 7/8 måneder, og ud over græsning indgår høfoder, der stammer fra lokale artsrige enge, suppleret med kraftfoder. I græsningsperioden er fodergrundlaget vildtvoksende arter som lyng, vårblade fra hassel, ask, kastanjetræ og vilde græsser, der suppleres med kraftfoder og i visse tilfælde hø. Under opstaldningen anvendes fortrinsvis hø og kraftfoder.

De anvendte græsarter til høfremstillingen stammer især fra udnyttelsen af områder i dalene, hvor følgende arter dominerer på de artsrige enge: Dactylis glomerata, Poa pratensis, Poa trivialis, Avenula pubescens, Trifoglium repens og Trifoglium pratense. Anvendelse af ensilage er ikke tilladt.

Inden mælken forarbejdes, må den opbevares i højst 30 timer ved en temperatur på højst + 4 °C. Derefter tilsættes starterkultur og løbe. Der anvendes udelukkende naturlige eller udvalgte starterkulturer, som overvejende består af varmeelskende (termofile) mælkesyrebakterier, ligesom der eventuelt tilsættes små mængder mesofile stammer. Som løbe må kun anvendes naturligt kalveløbe. Koaguleringen, der sker ved en temperatur mellem 32 °C og 34 °C, varer 30-40 minutter. Ostekoaglet skæres først, når det har opnået en konsistens af middeltæt tykkelse, og skæringen fortsættes, indtil hele ostemassen er sønderdelt til små stykker af størrelse som majskorn. Formningen af osten foregår i forme med en diameter på 14 cm. Afdrypningen af ostene pågår i højst 48 timer ved rumtemperatur, og i dette tidsrum vendes de 2-5 gange. Herefter følger saltningen, enten som tørsaltning eller saltning i lage, hvorefter osten tørres ved rumtemperatur. Lagringen foregår i lagerrum med kontrolleret fugtighed på 85-95 % ved en temperatur på højst 15 °C eller i kældre med naturlige fugtigheds- og temperaturbetingelser. Modningsfasen varer i mindst 20 dage. Som alternativ til stål og plast beregnet til levnedsmidler er det tilladt at anvende kobberkar, duge og træhylder. Anvendelse af gitterriste er ikke tilladt.

4.6. Tilknytning:

Området, hvor Formaggella del Luinese produceres, ligger i den nordlige del af provinsen Varese, bedre kendt som »Prealpi Varesine«. Det er præget af et vanskeligt tilgængeligt terræn med en høj andel af skov- og græsområder. Den ældgamle tilstedeværelse af aktiviteter, hvis forudsætning for succes har været gedegræsning, har formet hele områdets morfologi og indvirket på den naturlige udvikling. Såvel engene i dalene og i nærheden af bebyggelser, der sikrer vinterfoderet, som græsmarkerne på de mere tilgængelige bjergsider, hvor der er opført midlertidige opholdssteder (casel), og de højereliggende græsgange vidner om, hvordan beskyttelse og anvendelse af områdets plantedække gennem dyrenes afgræsning har været bestemmende for landskabets udseende og dets anvendelse, og hvordan deres bevarelse afhænger af disse aktiviteter. Netværket af veje og stier, vandforsyningssteder og drikkekilder og fordelingen af simple hytter, hvor hyrder og dyr kan gøre ophold og søge i ly, samt fordelingen af de forskellige planteartssamfund er endnu den dag i dag i deres struktur og fordeling bestemt af gedernes afgræsning. I henseende til klimaet er der to faktorer, som er kendetegnende for området. Den første er den for foralperne typiske store nedbørsmængde. Det andet aspekt, som kendetegner områdets klima, består af den varmeregulerende virkning, som søen Lago Maggiore udøver, og som udmønter sig i form af en mildnende effekt over for ekstreme temperaturer. Samspillet med disse to faktorer giver et klima i foralperne, der er kendetegnet ved jævnt fordelte, rigelige nedbørsmængder og ringe temperaturudsving. Denne klimatype betinger sammen med de sure jorder i høj grad områdets vegetationsmæssige karakteristika, især floraens naturlige udviklingsprocesser. Menneskets ringe indgriben i disse områder har været og er stadig forudsætningen for udbredelsen af de arter, der bedst er i stand til at tilpasse sig disse naturgivne betingelser: almindelig blåtop (Molinea coerulea), ørnebregne (Pteridium aquilinum), almindelig gyvel (Cytisus scoparius), hedelyng (Calluna vulgaris), vortebirk (Betula pendula), almindelig bøg (Fagus sylvatica), hassel, ask og kastanje. Dyrenes føde har traditionelt været baseret på anvendelse af disse marginale plantesamfund, hvor busk- og træarter er fremherskende. Disse planter udgør endnu i dag en meget vigtig bestanddel af dyrenes foder. Dalbundene domineres derimod af de typiske artsrige enge med Arrhenatherum (med græsser og bælgplanter), der anvendes som foder i form af hø.

Formaggella del Luinese er en ost, der udelukkende fremstilles af rå, fuldfed gedemælk fra dyr, der er opdrættet inden for oprindelsesområdet. Gedernes varierede fødeemner giver mælken dens særlige karakteristiske organoleptiske egenskaber, som giver osten dens særlige smag, fine lugt og aroma og de blandede mælkesyrebakterier, som er dens særkende. Undersøgelser viser, at en del af det færdige produkts aromatiske sammensætning stammer direkte fra de planter, som gederne har indtaget, eftersom nogle af de molekyler, der er typisk for planteverdenen, er fundet i osten. Det beviser, at der er en tæt sammenhæng med produktionsområdet.

Producenterne i området forvalter en ældgammel mælkeforarbejdningstradition og –teknik, der gennem anvendelse af værktøjer og særlige metoder, kommer til udtryk i en række forarbejdningsprocesser, som er stærkt præget af stedet. Den faglige kunnen er stadig til stede hos dem, der er virksomme inden for sektoren, og viser sig i de færdigheder og de teknikker, som er typiske for området, blandt andet ved konstruktion af en lang række ostefremstillingsredskaber, som må siges at være typiske for området.

Af de gamle fremstillingsmåder, som endnu anvendes ved fremstillingen af Formaggella del Luinese, kan nævnes den hurtige koagulering ved hjælp af løbe (mindre end en time) og skæringen af ostekoaglet i helt fine tern. Blandt de værktøjer, som traditionelt anvendtes og stadig anvendes ved fremstillingen af Formaggella del Luinese, findes redskaber til skæringen af ostekoaglet såsom spino (oprindelig bestående af et træskaft, på hvilket der var fastgjort net af jern- eller kobbertråde) og lira og andre redskaber til forarbejdningen som hulskeer bestående af et net af flettet græs og små træforme, der anvendes til formningen.

Gedehold har meget langt tilbage i tiden traditionelt været drevet af familien, for hvem mælkens forarbejdning var en vigtig indtægtskilde. Der findes mange historiske vidnesbyrd, hvoraf nogle går helt tilbage til det 17. århundrede, som bekræfter, at Formaggella del Luinese altid har været en del af den lokale ostefremstillingstradition og gastronomi.

4.7. Kontrolinstans:

Kontrolinstansen opfylder kravene i standarden EN 45011.

Navn: CERTIPRODOP srl Adresse: Via del Macello 26 26013 Crema CR ITALIA Tlf. +39 025514875 Fax +39 0255193153 E-mail: certiprodop@virgilio.it

4.8. Mærkning:

Ost med den beskyttede oprindelsesbetegnelse »Formaggella del Luinese« sælges kun hel og skal være mærket med en rund og til levnedsmiddelbrug godkendt papiretiket. På ydersiden af den runde, guldgule kant, skal adressen på producenten og på den virksomhed, som forestår lagringen, være angivet. Disse oplysninger skal være angivet med mindre bogstaver end dem, som er anvendt til benævnelsen »Formaggella del Luinese« BOB. Derudover skal ostens kant være forsynet med et brændemærket grafisk logo bestående af et gedehoved efterfulgt af producentens registreringsnummer. Logoet består af en guldgul ydre rund kant og en indre, rød del. Indeni på den røde del ses et gedehoved i en nedtonet sort farve med halsbånd og klokke i en guldgul farve, som er omkranset af benævnelsen Formaggella del Luinese i hvid farve.

(1) EUT L 93 af 31.3.2006, s. 12.